Een dood toe vragmotor by wal afrolFoto: Verskaf. Een mens is dood en ŉ ander beseer toe ŉ wipbakvragmotor by ŉ wal afgerol en op sy dak te lande gekom het. Ineke van Huyssteen, woordvoerder van ER24, het gesê die voorval het omstreeks 15:30 net buite Simola in Knysna plaasgevind. “Toe paramedici by die toneel opdaag en die vragmotor op sy dak gewaar, het hulle die bestuurder met noodlottige beserings aangetref. Hy is op die toneel dood verklaar,” het Van Huyssteen gesê. Volgens haar is nog ŉ man met geringe beserings op die toneel aangetref. Die man is na die hospitaal vervoer vir verdere mediese behandeling. Die presiese omstandighede rakende die voorval is nog nie in dié stadium bekend nie. Die polisie ondersoek die voorval.